SET ปิดเช้าบวก 4 จุด รับแรงเก็งกำไรหุ้นรายตัว-รอปัจจัยใหม่หนุน
SET ปิดเช้าบวก 4 จุด รับแรงเก็งกำไรหุ้นรายตัวตาม Story และรอปัจจัยใหม่หนุน ส่วนบ่ายนี้ตลาดฯคงจะซึมลงแกว่งตัวในกรอบ 1,635-1,650 จุด
18 พ.ย. 2564

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้เคลื่อนไหวทรงตัวในกรอบแคบหลังไม่มีปัจจัยบวกใหม่เข้ามา ทำให้มีการเล่นเก็งกำไรตาม Story ที่เกิดขึ้นในช่วงนี้ อย่างประเด็นข่าวการควบรวมกิจการระหว่าง TRUE และ DTAC ทำให้หุ้นในกลุ่มสื่อสารเด่นในเช้านี้ และหุ้นขนาดกลาง และเล็ก ก็หยิบขึ้นมาเล่นเก็งกำไรจากก่อนหน้านี้ที่ไม่สนใจลงทุนกัน
ด้านตลาดหุ้นในภูมิภาคเอเชียเช้านี้ส่วนใหญ่จะปรับตัวลง จากความกังวลเงินเฟ้อสูงในยุโรป และเงินดอลลาร์สหรัฐฯที่แข็งค่าขึ้นก็ไม่ส่งผลดีต่อเอเชีย ส่วนตลาดบ้านเราก็ตอบรับข่าวดีไปพอควรแล้ว ทำให้เผชิญแรงขายทำกำไรบ้างในช่วงรอปัจจัยบวกใหม่เข้ามา
ทั้งนี้พร้อมให้ติดตามช่วงปลายสัปดาห์จะมีการเสนอชื่อประธานธนาคารกลางสหรัฐฯ (เฟด) คนใหม่ พร้อมมองหุ้นที่ขาย IPO ในช่วงหลังนี้หลายตัวยังมีความน่าสนใจลงทุน
สำหรับแนวโน้มการลงทุนในช่วงบ่ายนี้ นายกิจพณ กล่าวว่า ตลาดฯคงจะซึมตัวลงแกว่งในกรอบ 1,635 – 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
TRUE มูลค่าการซื้อขาย 2,161.02 ล้านบาท ปิดที่ 4.26 บาท เพิ่มขึ้น 0.02 บาท
EA มูลค่าการซื้อขาย 1,727.72 ล้านบาท ปิดที่ 71.50 บาท เพิ่มขึ้น 1.50 บาท
CBG มูลค่าการซื้อขาย 1,321.91 ล้านบาท ปิดที่ 115.50 บาท ลดลง 2.50 บาท
PTTEP มูลค่าการซื้อขาย 1,281.26 ล้านบาท ปิดที่ 118.50 บาท ลดลง 0.50 บาท
DTAC มูลค่าการซื้อขาย 1,092.38 ล้านบาท ปิดที่ 39.75 บาท เพิ่มขึ้น 0.75 บาท